Jagters kan binnekort honderde olifante hiér skietZimbabwe sal binnekort regte verkoop om nagenoeg 500 olifante te skiet. (Argieffoto: Prof. Rudi van Aarde) Zimbabwe sal binnekort regte verkoop om nagenoeg 500 olifante te skiet. CNN en Bloomberg het berig dat die steierende toerismebedryf en die gevolglike verlies aan inkomste weens die Covid-19-pandemie van die hoofredes vir dié besluit is. “Ons eet wat ons doodmaak,” het Tinashe Farawo, woordvoerder vir die Zimbabwe Parks and Wildlife Management Authority, aan CNN gesê. “Ons het ŉ begroting van sowat $25 miljoen vir ons werksaamhede wat gedeeltelik deur sportjag ingesamel word, maar toerisme is tans dood weens die koronaviruspandemie.” Bloomberg berig dat regte vir die skiet van die olifante enigiets tussen R143 000 ($10 000) en R1 miljoen ($70 000) per dier kos – na gelang van die grootte. Die Zimbabwiese omgewing-en-menseregtegroep, Center for Natural Resource and Governance, het die besluit veroordeel. “Ons veroordeel trofeejag ten sterkste. Dit is ŉ praktyk wat wilde diere onthuts en konflik tussen mens en wild laat toeneem,” het Simiso Mlevu, woordvoerder van dié groep, aan CNN gesê. Volgens Mlevu kan wilde diere wat die sinnelose dood van hul familielede deur mense aanskou, waarskynlik wraak op onskuldige plaaslike inwoners neem. Sy verwerp stellings deur die Zimbabwiese regering dat trofeejag tot natuurbewaring bydra en sê dat dit bloot deur geldgierigheid gedryf word. “Daar is ŉ behoefte aan meer innoverende, omgewingsvriendelike maniere om inkomsteskepping te bevorder.” Naas Zimbabwe het Botswana die tweede grootste olifantbevolking – sowat 100 000 – in die wêreld. Jagters wat olifante in Zimbawe gaan skiet, kom onder meer van die VSA, Rusland, Mexiko en die Europese Unie af.